ന്യൂയോര്ക് ടൈംസ് തെരഞ്ഞെടുത്ത അഞ്ചു സിനിമകളില് ഒന്ന് നായാട്ട്, ചിത്രത്തിന്റെ റീമേക്ക് റൈറ്റ്സ് സ്വന്തമാക്കിയത് വമ്ബന്മാര് മാര്ട്ടിന് പ്രക്കാട്ട് സംവിധാനം ചെയ്ത നായാട്ട് മികച്ച അഭിപ്രായമാണ് നേടിയത്. തിയറ്ററിന് പിന്നാലെ നെറ്റ്ഫ്ളിക്സില് ചിത്രം എത്തിയതോടെ കേരളത്തിന് പുറത്തുള്ളവരിലേക്കും ചിത്രം എത്തി. ഇപ്പോള് ന്യൂയോര്ക്ക് ടൈംസ് തിരഞ്ഞെടുത്ത അഞ്ച് സിനിമകളില് ഉള്പ്പെട്ടിരിക്കുകയാണ് നായാട്ട്. ഈ മാസം കാണേണ്ട അഞ്ച് സിനിമകളുടെ കൂട്ടത്തിലെ ഏക ഇന്ത്യന് ചിത്രമായിരിക്കുകയാണ്. മൊറോക്കന് ചിത്രം ദ് അണ്നോണ് സെയ്ന്റ്, ഹംഗേറിയന് ചിത്രം സ്വീറ്റ്, അംഗോള ചിത്രം എയര് കണ്ടിഷനര്, ചിലെ ചിത്രം ലിന ഫ്രം ലിമ എന്നിവയാണ് പട്ടികയിലെ മറ്റ് നാല് സിനിമകള്. വിവിധ ഭാഷകളില് ചിത്രത്തിന്റെ റീമേക്കും ഒരുങ്ങുന്നുണ്ട്. വലിയ ബാനറുകളാണ് നായാട്ടിന്റെ റീമേക്ക് റൈറ്റ് സ്വന്തമാക്കിയിരിക്കുന്നത്. ഹിന്ദിയില് ജോണ് എബ്രഹാമിന്റെ കമ്ബനിയും തെലുങ്കില് അല്ലു അര്ജുനുമാണ് റീമേക്ക് അവകാശം വാങ്ങിയത്. നായാട്ടിന്റെ തമിഴ് പതിപ്പ് സംവിധാനം ചെയ്യുന്നത് ഗൗതം മേനോന് ആണ്. ജോജു ജോര്ജ്, കുഞ്ചാക്കോ ബോബന്, നിമിഷ സജയന് എന്നിവര് പ്രധാന വേഷത്തിലെത്തിയ ചിത്രം മൂന്നു പൊലീസുകാരുടെ കഥയാണ് പറയുന്നത്. ജോസഫ് എന്ന ചിത്രത്തിലൂടെ ശ്രദ്ധേയനായ ഷാഹി കബീറിന്റേതായിരുന്നു രചന. ത്രില്ലര് സ്വഭാവത്തിലുള്ള ചിത്രം ഏപ്രില് എട്ടിനാണ് തിയറ്ററിലെത്തിയത്. അതിനു പിന്നാലെ നെറ്റ്ഫ്ളിക്സിലും റിലീസായി. ചാര്ലിക്കു ശേഷം മാര്ട്ടിന് പ്രക്കാട്ട് സംവിധാനം ചെയ്ത ചിത്രമാണിത്.